רויאל ראמבל (2022)
הפקה > עלילות

האירוע כלל קרבות שנבעו מעלילות מתוסרטות גם מ-Raw וגם מסמאקדאון.
באירוע Day 1, ברוק לסנר ניצח את בובי לאשלי, סת' "פריקין" רולינס, קווין אואנס והאלוף שהגן על תוארו, ביג אי בקרב מחומש וכתוצאה מכך זכה באליפות ה-WWE של המותג Raw; לסנר היה אמור להתמודד מול רומן ריינס על האליפות האוניברסלית של המותג סמאקדאון, אך שעות בודדות לפני קיום האירוע, ריינס נמצא חיובי לנגיף הקורונה ולכן הוחלט להוסיף את לסנר לקרב על אליפות ה-WWE. בפרק העוקב של התוכנית Raw, לסנר איחד כוחות מחדש עם פול היימן, שהודיע שהטוען לכתר הראשון עבור התואר יקבע על ידי קיום קרב מרובע בין ביג אי, לאשלי, אואנס ורולינס. לאשלי ניצח בקרב זה וכתוצאה מכך קיבל את הקרב המיוחל מול לסנר על אליפות ה-WWE באירוע הרויאל ראמבל.
באירוע Day 1, חברת היכל התהילה של ה-WWE, בת' פיניקס, הופיעה ונחלצה לעזרת בעלה בחיים האישיים וחבר היכל התהילה, אדג', כשהאחרון הותקף על ידי מאריס בזמן שהוא היה בקרב עם בעלה בחיים האישיים, המיז; בסופו של דבר, אדג' ניצח בקרב זה. בפרק העוקב של התוכנית Raw, המיז ומאריס זעמו על אדג' ופיניקס. האחרונים הגיבו בקריאת תיגר על המיז ומאריס לקרב זוגות מעורב באירוע הרויאל ראמבל. המיז נענה לאתגר זה בחיוב, חרף חוסר שביעות רצונה של אשתו, מאריס.
באירוע Day 1, בקי לינץ' הגנה בהצלחה על אליפות הנשים של Raw נגד ליב מורגן. בפרק העוקב של התוכנית Raw, מורגן התעמתה עם לינץ', כשהיא רצתה קרב חוזר. לפתע, ביאנקה בלאייר יצאה והפריעה להן בטענה שגם ברצונה קרב על התואר של לינץ' בשל סכסוך לא מיושב עם לינץ' שהחל עוד באירוע סאמרסלאם, שהתקיים בחודש אוגוסט; תיגרה פרצה ביניהן. מאוחר יותר מאחורי הקלעים, דודרופ התעמתה עם בכירי הנהלת ה-WWE, אדם פירס וסוניה דוויל, כשהיא דרשה קרב על התואר בשבילה בטענה שנמאס לה לצפות בבלאייר ובמורגן מקבלות הזדמנויות חוזרות ונשנות על אליפות הנשים. על מנת לפתור את הסוגיה, פירס ודוויל קבעו קרב משולש בין בלאייר, דודרופ ומורגן לשבוע הבא בתוכנית, כשהמנצחת בקרב זה תקבל קרב מול לינץ' על אליפות הנשים של Raw באירוע הרויאל ראמבל. בקרב זה דודרופ ניצחה לאחר שלינץ' תקפה את בלאייר.
באירוע Day 1, השחקן והפעלולן התוכנית ג'קאס, ג'וני נוקסוויל, הודיע שהוא ישתתף בקרב הרויאל ראמבל של הגברים. בפרק העוקב של התוכנית סמאקדאון, סמי זיין פגש את נוקסוויל מאחורי הקלעים וטען שנוקסוויל לא הרוויח את מקומו בקרב זה. לאחר שזיין הפסיד בקרב שלו באותו הערב, נוקסוויל רץ לזירה והשליך את זיין מעל החבל העליון. לאחר מכן, הכרוז, מייק רום הודיע שנוקסוויל העפיל באופן רשמי לקרב הרויאל ראמבל למורת רוחו של זיין.
ב-7 בינואר בפרק של התוכנית סמאקדאון, בזמן שלא נמצא לאלוף האוניברסלי, רומן ריינס, טוען לכתר לתוארו באירוע הרויאל ראמבל, בכיר הנהלת ה-WWE, אדם פירס הודיע לריינס שהוא בחר בשבילו את הטוען לכתר. ריינס התעלם מאמירתו של פירס בטענה שהוא ניצח את כל המתאבקים ברוסטר של סמאקדאון. מאוחר יותר באותו הערב, נציג המותג Raw, סת' "פריקין" רולינס התעמת עם ריינס בחדר ההלבשה, כשצחק בצחוק מתגלגל בפני ריינס, מעשה שככל הנראה אישר את בחירתו של פירס. ב-10 בינואר בפרק של התוכנית Raw, רולינס אישר שהוא יאתגר את ריינס על האליפות האוניברסלית של האחרון באירוע רויאל ראמבל בקרב בין מותגים. ב-21 בינואר בפרק של התוכנית סמאקדאון, רולינס ואואנס ניצחו את האוסוס (ג'יי אוסו וג'ימי אוסו) כתוצאה מפסילה הודות להתערבות של ריינס, פסילה שגרמה לכך שהאוסוס יורחקו מהזירה במהלך הקרב על האליפות האוניברסלית לפי התניה שנקבעה מראש; אם רולינס ואואנס היו מפסידים בקרב הזוגות, רולינס היה מוכרח לוותר על הקרב על התואר.
ב-7 בינואר בפרק של התוכנית סמאקדאון, אלופת הנשים של סמאקדאון, שארלוט פלייר חשפה את 18 המתאבקות אשר תשתתפנה בקרב הרויאל ראמבל של הנשים, כולל חברות היכל התהילה של ה-WWE ומתאבקות עבר, כשהבולטת בהן הייתה ההשתפות של מיקי ג'יימס, אלופת הנוקאאוטס של אימפקט בשל השותפות של ה-WWE עם ארגון ההיאבקות Impact Wrestling; זאת הייתה הפעם הראשונה שארגון ה-WWE מכיר בקיום של אחד מאלופי הארגון אימפקט במהלך שידורי התוכנית שלו. בנוסף, פלייר הצהירה שגם היא תשתתף בקרב בטענה שהיא תהפוך לאלופת הנשים המכהנת הראשונה אשר תזכה בקרב הרויאל ראמבל. בעוד שלמנצחת בקרב הרויאל ראמבל הוענקה ההזדמנות להתמודד על אליפות נשים לבחירתה ברסלמניה, פלייר טענה שהיא תבחר את הטוענת לכתר שלה ברסלמניה 38 אם תנצח.